शहर की बहुमंजिली इमारतों में रात 10 बजे के बाद कोई पटाखा न फोड़े इसलिए पुलिस ने कई इमारतों की छत को ही अपना वॉचटॉवर बना लिया है। इसके अलावा गलियों व अन्य सड़कों में बाइक व ऑटो के जरिए पुलिस की ओर से गश्त लगायी जाएगी। पुलिस की ओर से दो दिनों के लिये ऑटो किराये पर लिए जा रहे हैं। महानगर के करीब 20 से अधिक काली पूजा पंडालों में प्रतिमा पर कीमती सोना और चांदी के आभूषण मौजूद हैं। पूजा आयोजकों ने पुलिस से विशेष सुरक्षा की मांग की है। पता चला है कि शहर की कई दुकानों व बाजारों में बिना लाइसेंस के ही पटाखे बेचे जा रहे हैं। नुंगी व चम्पाहाटी के विभिन्न पटाखा कारखाने से पटाखा लाकर यह लोग बिक्री कर रहे हैं। हालांकि इस साल अवैध तरीके से पटाखा बेचने और रखने वालों के खिलाफ पुलिस की ओर से नजरदारी रखी जा रही है।